साल 2008 में कैंट के घसीटपुर क्षेत्र में सेक्टर 33 व 34 को डेवलप करने का काम शुरू हुआ था। इन दोनों सेक्टरों में 1640 फ्लैट बनाए गए थे, जिनको टपरीवासी, झुग्गी झोंपड़ी वासियों को अलाट करना था। इसके लिए जिलेभर से आवेदन मांगे गए थे, जिनमें बीपीएल परिवारों ने भी आवेदन किया था। इनमें से दो चरणों में 559 फ्लैट पहले ही झुग्गी-झोंपड़ी में रहने वाले गरीब परिवारों को उपलब्ध करवाए जा चुके हैं। बीपीएल परिवारों के लिए 920 फ्लैट चिन्हित थे, लेकिन आवेदन 919 लोगों द्वारा किया गया था। अप्रैल में ड्रा के माध्यम से सभी 919 बीपीएल परिवारों को यह फ्लैट आसान किस्तों पर दिए गए हैं। इसके अलावा शेष 162 फ्लैट अन्य श्रेणियों से संबंधित हैं और उन्हें अलॉट करने के लिए प्रक्रिया अपनाकर वह भी योग्य लाभपात्रों को उपलब्ध करवाए जाएंगे।